Acesta este primul raport privind punerea în aplicare a Acordului comercial și de cooperare, în conformitate cu articolul 2 alineatul (4) din Decizia (UE) 2021/689 a Consiliului din 29 aprilie 2021. Prezentul raport prezintă stadiul actual în ceea ce privește o serie de domenii reglementate de ACC în primul an de aplicare a acestuia. Raportul urmărește, de asemenea, să cuantifice efectul Acordului comercial și de cooperare cu ajutorul datelor, atunci când acestea sunt disponibile.

Uniunea Europeană are ca obiectiv să stabilească o relație stabilă și pozitivă cu Regatul Unit. Cu toate că s-au înregistrat progrese satisfăcătoare în ceea ce privește instituirea structurilor de cooperare prevăzute în Acordul comercial și de cooperare, încă persistă unele provocări. Persistă, de asemenea, unele dificultăți în ceea ce privește relația mai amplă cu Regatul Unit, în special cele legate de punerea în aplicare a Protocolului privind Irlanda și Irlanda de Nord în temeiul Acordului de retragere.

În plus, pentru a se putea trece la luarea de măsuri de asigurare a respectării legii, Comisia a formulat propuneri care să reglementeze adoptarea de măsuri unilaterale și de asigurare a respectării legii și care să înlocuiască împuternicirea prevăzută în Decizia (UE) 2021/689 a Consiliului privind încheierea Acordului comercial și de cooperare.

Sectorul mașinilor și al echipamentelor pentru transport, care reprezintă o parte importantă a schimburilor comerciale bilaterale, a avut de suferit în mod deosebit. Volumul importurilor UE din Regatul Unit în acest sector a scăzut cu 26,2 % în anul 2021 comparativ cu 2020 și cu 37,9 % comparativ cu 2019. Exporturile UE au scăzut cu 3,1% în 2021 față de 2020 și cu 20,5% față de 2019. În termeni absoluți, în 2021, valoarea importurilor și exporturilor de mașini și echipamente pentru transport dintre UE și Regatul Unit a fost cu peste 52 de miliarde EUR sub nivelul înregistrat în 2019.

Comisia colaborează strâns cu statele membre pentru a se asigura că administrațiile și întreprinderile acestora sunt bine pregătite. Informațiile relevante sunt, de asemenea, disponibile pe site-ul web al Comisiei. Pentru a facilita comerțul cu mărfuri care intră sub incidența cerințelor SPS, modelele electronice de certificate de sănătate necesare pentru exporturile către Regatul Unit au fost puse la dispoziția tuturor statelor membre, iar Comisia s-a angajat în discuții cu autoritățile din Regatul Unit cu privire la acceptarea acestor certificate.

Cu toate că Acordul comercial și de cooperare prevede schimburi comerciale fără tarife și contingente pentru toate importurile între părți, comerțul cu mărfuri fără piedici a încetat și au reapărut barierele netarifare. Începând din 2021, toate exporturile din Regatul Unit către UE fac obiectul procedurilor și controalelor vamale. Transporturile agroalimentare trebuie să fie însoțite de certificate de sănătate și să fie supuse unor controale sanitare și fitosanitare (SPS) la posturile de control la frontieră ale statelor membre. În plus, toate mărfurile trebuie să respecte norme și măsuri de reglementare diferite, întrucât principiul recunoașterii reciproce a încetat să se mai aplice.

De asemenea, Regatul Unit a adoptat Legea mediului din 2021 pentru înființarea Office for Environmental Protection (Oficiul pentru Protecția Mediului) și abordarea unor aspecte de politică specifice legate de deșeuri, biodiversitate, calitatea aerului, apă și conservare. În acest caz, Comisia va monitoriza, de asemenea, dacă oficiului i se acordă suficiente competențe și resurse pentru a fi în măsură să asigure în mod eficace respectarea normelor de mediu, în conformitate cu obligațiile prevăzute în Acordul comercial și de cooperare. În plus, Comisia va acorda atenție punerii efective în aplicare a angajamentelor în materie de mediu în urma adoptării acestei legi și a legislației secundare ulterioare.

De asemenea, Acordul comercial și de cooperare prevede cooperarea în ceea ce privește dezvoltarea energiei din surse regenerabile offshore, care urmează să joace un rol esențial în atingerea obiectivelor ambelor părți privind un nivel net al emisiilor de gaze cu efect de seră egal cu zero. În 2021, în baza Cooperării energiei în mările septentrionale au început negocierile pentru semnarea unui memorandum de înțelegere în vederea creării unui forum specific pentru discuții tehnice cu Regatul Unit în ceea ce privește dezvoltarea rețelei offshore și potențialul mare de energie din surse regenerabile al regiunii Mării Nordului.

În ceea ce privește normele de fond, proiectul de lege prevede o definiție a subvenției și un set de principii generale și specifice de acordare a subvențiilor, care se bazează pe principiile stabilite în ACC, precum și pe dispozițiile privind transparența.

În ceea ce privește asigurarea respectării legii, proiectul de lege instituie o unitate pentru subvenții în cadrul Autorității pentru Consumatori și Piețe, care își va asuma rolul de organism independent cu competențe de control al subvențiilor. Proiectul de lege prevede un sistem de control ex-post al subvențiilor, cu unele elemente ex ante. Tribunalul de Apel pentru Concurență va putea impune un ordin de recuperare în cazul în care o subvenție este acordată în mod ilegal. Se preconizează că vor fi emise norme de aplicare și orientări suplimentare. Comisia va continua să monitorizeze evoluțiile.

De asemenea, Comisia analizează subvențiile pentru sprijinirea energiei din surse regenerabile în cadrul mecanismului „Contracts for Difference” (Contracte pe diferență) al Regatului Unit. Comisia și-a exprimat îngrijorarea cu privire la includerea „procentului de conținut al Regatului Unit” în chestionarul referitor la planul privind lanțul de aprovizionare. Comisia a ridicat această problemă în cadrul reuniunilor Comitetului specializat în comerț privind mărfurile și ale Comitetului specializat în comerț privind condiții de concurență echitabile pentru o concurență deschisă și loială și dezvoltarea durabilă, precum și în cadrul reuniunilor Comitetului de parteneriat pentru comerț. Comisia a solicitat Regatului Unit să elimine din chestionar informațiile privind conținutul local și să adapteze punctajul criteriilor de eligibilitate, precum și să furnizeze orientări suplimentare pentru a confirma că întrebarea privind conținutul Regatului Unit a fost eliminată și nu va fi punctată în niciun fel, inclusiv în etapa de punere în aplicare, eliminând efectiv orice rol al localizării.

Regatul Unit a propus instituirea a opt porturi libere, dintre care două au devenit operaționale în 2021, cu norme specifice, cum ar fi măsuri privind impozitele directe (de exemplu, facilități fiscale) și proceduri vamale simplificate sau subvenții care sprijină comerțul și investițiile. Comisia va continua să monitorizeze instituirea acestora și să verifice respectarea de către acestea a dispozițiilor privind condițiile de concurență echitabile prevăzute în Acordul comercial și de cooperare, în special a celor legate de subvenții și de fiscalitate.

8.Transport

Odată cu încheierea perioadei de tranziție, Regatul Unit nu mai beneficiază de piața unică a UE în sectorul transporturilor. Cu toate că Acordul comercial și de cooperare prevede norme care mențin conectivitatea dintre UE și Regatul Unit, drepturile de acces ale operatorilor de transport, în special în sectorul aviației și în sectorul transportului rutier, sunt inferioare celor disponibile pe piața unică a UE. De exemplu, companiile aeriene din Regatul Unit nu mai pot oferi servicii regulate de transport aerian între statele membre.

Drepturile reciproce convenite de părți în sectorul transportului aerian și în sectorul transportului rutier au început să se aplice imediat după intrarea în vigoare a Acordului comercial și de cooperare și până în prezent nu au existat probleme în acest sens.

De asemenea, Acordul comercial și de cooperare prevede posibilitatea de a încheia acorduri bilaterale între statele membre și Regatul Unit exclusiv pentru servicii de transport aerian de mărfuri în temeiul așa-numitelor „drepturi ale celei de a cincea libertăți”. Pe baza autorizației acordate în temeiul articolului 6 din Decizia (UE) 2021/689 a Consiliului, următoarele state membre au notificat Comisiei acordurile lor cu Regatul Unit până la sfârșitul anului 2021: Luxemburg, Malta, Franța, Slovacia, Germania, Estonia, Republica Cehă, Finlanda, Belgia, Suedia, Danemarca, Bulgaria, Ungaria, Letonia, Țările de Jos, Irlanda, Cipru, Grecia și Lituania.

În ceea ce privește verificările navigabilității aeronavelor, motoarelor aeronautice și elicelor de aeronave proiectate pe teritoriul lor, precum și procesele de certificare aferente, în 2021 au fost finalizate 15 validări, constând în principal în certificate de tip suplimentare sau modificări ale modelelor existente. Dintre acestea, 13 validări au fost acordate de către Agenția Uniunii Europene pentru Siguranța Aviației și două de către Autoritatea Aeronautică Civilă din Regatul Unit.

9.Pescuit

Odată cu încheierea perioadei de tranziție, Regatul Unit a încetat să participe la politica comună a UE în domeniul pescuitului. Cu toate că Acordul comercial și de cooperare prevede accesul reciproc la apele fiecăreia dintre părți, precum și norme specifice privind accesul la apele teritoriilor dependente ale Coroanei Britanice în cursul unei perioade de adaptare, condițiile de pescuit pentru pescarii ambelor părți s-au schimbat în mod substanțial.

Comisia a asigurat accesul la apele Regatului Unit și ale teritoriilor dependente ale Coroanei Britanice pentru cea mai mare parte a flotei de pescuit a UE. Cu toate acestea, asigurarea accesului navelor mai mici și de înlocuire ale UE în apele teritoriale ale Regatului Unit (între 6 și 12 mile) și în apele Insulelor Anglo-Normande este în continuare dificilă. Deși s-au înregistrat progrese semnificative, până la sfârșitul anului, o serie de nave care doreau să aibă acces la aceste ape nu primiseră licențe. Comisia examinează împreună cu statele membre în cauză circumstanțele legate de fiecare licență solicitată și care nu a fost acordată.

De asemenea, părțile s-au notificat reciproc cu privire la toate noile măsuri de gestionare, în conformitate cu dispozițiile de la articolul 496 alineatul (3) din acordul comercial și de cooperare Comitetul specializat privind pescuitul va elabora termene și proceduri acceptabile pentru ambele părți cu privire la respectivele notificări.

UE și Regatul Unit au organizat, de asemenea, consultări anuale cu privire la gestionarea stocurilor comune. În iunie 2021 s-a ajuns la un acord privind capturile totale admisibile pentru 2021. În decembrie 2021 s-a ajuns la un acord privind capturile totale admisibile pentru 2022.

10.Coordonarea sistemelor de securitate socială

Odată cu încheierea perioadei de tranziție s-a încheiat și aplicarea mecanismelor UE privind coordonarea sistemelor de securitate socială în Regatul Unit. Acordul comercial și de cooperare limitează impactul negativ prin protejarea drepturilor de securitate socială ale persoanelor care se deplasează între UE și Regatul Unit începând cu 1 ianuarie 2021. În acest scop, Acordul comercial și de cooperare permite coordonarea majorității prestațiilor de securitate socială.

Cooperarea în domeniul securității sociale a înregistrat progrese satisfăcătoare în 2021. Nu au fost identificate probleme structurale în ceea ce privește punerea în aplicare a Protocolului privind coordonarea sistemelor de securitate socială în temeiul Acordului comercial și de cooperare. În plus, Comitetul specializat privind coordonarea sistemelor de securitate socială a adoptat modificări ale anexelor la protocol pentru a confirma faptul că statele membre continuă să permită lucrătorilor detașați în sau din Regatul Unit să intre sub incidența legislației statului de origine în materie de securitate socială, în anumite condiții.

11.Cooperarea în materie de asigurare a respectării legii și cooperarea judiciară în materie penală

Odată cu încheierea perioadei de tranziție, s-au modificat modalitățile de cooperare în materie de asigurare a respectării legii și de cooperare judiciară în materie penală între UE și Regatul Unit. De exemplu, mecanismele bazate pe recunoașterea reciprocă au fost înlocuite cu asistența judiciară reciprocă. În plus, Regatul Unit nu mai este membru al agențiilor UE de asigurare a respectării legii și are un acces limitat sau nu are acces la bazele de date ale UE. Cu toate că Acordul comercial și de cooperare prevede cooperarea între părți, o astfel de cooperare se desfășoară în prezent la nivel de țară terță.

În 2021, cooperarea operațională cu Europol și Eurojust a continuat, chiar dacă pe baza statutului de țară terță și sub rezerva unor acorduri bilaterale. În acest scop, la 27 septembrie 2021 a fost semnat un acord de lucru și administrativ cu Europol de instituire a unor relații de cooperare, iar la 20 decembrie 2021 a fost semnat un acord de lucru cu Eurojust.